Ars Technica vahendab, et vabamüügis olevad käsilaserid on järjest odavamateks, võimsamateks ja seega ka ohtlikemuks muutunud. Selle juhtumi keskmes olevat "naljameest" süüdistav prokurör ütles portaalile, et ükski lennumasin veel piloodile laserikiire silma laskmise tõttu alla pole kukkunud, aga neid piloote, kes laseri tõttu nägemiskahjustusi on saanud, on teada küll.
Erakordselt tugeva rohelise valgusega Spyder 3 Kryptoni laser - esimene roheline käsilaser, mis guugeldamise peale ette tuleb - maksab näiteks viiesaja dollari ringis. Ja see on juba nii võimas seade, et tootjad peavad vajalikuks hoiatada, et tegu pole mänguasjaga. Seadme valgus on nii tugev, et seda näevad kosmoses olevad astronaudid.
Mees pimestas pilooti kolm korda
Nagu raport teada annab, laskis Michael Vincent Alvarez Fresno linna politseikopteri kabiini pisut pärast 22. oktoobri südaööd korduvalt rohelist laserikiirt. Sellega pimestas ta kolm korda pilooti, kes oli parasjagu reageerimas hoopis teisele väljakutsele, mille sisuks oli koduvägivald.
Piloot suutis pärast pimestatust taas lennuvahendi enda kontrolli alla saada. Seda, kust kiir täpselt tuli, polnud tal kuigi raske kindlaks teha, misjärel teavitas ta oma kolleege. Kiirteel algas klassikaline filmilik tagaajamine, kuna Alvarez otsustas oma autoga politseinike eest minema kihutada.